b'\n_START_ARTICLE_\nDu\xc8\x99manul du\xc8\x99manului meu\n_START_SECTION_\nRezumat\n_START_PARAGRAPH_\n\xc3\x8en timpul unei recep\xc8\x9bii organizate la Ambasada Federa\xc8\x9biei Ruse de la Belgrad, colonelul Peter Vojnovic (Uwe Ochsenknecht), comandantul organiza\xc8\x9biei paramilitare s\xc3\xa2rbe\xc8\x99ti \xe2\x80\x9eBeretele Maronii\xe2\x80\x9d, este atras \xc3\xaentr-o curs\xc4\x83, capturat de agen\xc8\x9bii secre\xc8\x9bi americani \xc8\x99i transportat la Haga pentru a fi judecat de Tribunalul Penal Interna\xc8\x9bional pentru fosta Iugoslavie. El este acuzat de crime \xc3\xaempotriva umanit\xc4\x83\xc8\x9bii s\xc4\x83v\xc3\xa2r\xc8\x99ite \xc3\xaen timpul r\xc4\x83zboiului din fosta Iugoslavie, fiind autorul mai multor masacre \xc3\xaempotriva popula\xc8\x9biei croate._NEWLINE_Trei luni mai t\xc3\xa2rziu de la evenimentele petrecute la Belgrad, americanii \xc3\xael trimit pe agentul Steve Mitchell (Peter Weller) s\xc4\x83 dezamorseze o bomb\xc4\x83 atomic\xc4\x83, plasat\xc4\x83 \xc3\xaen cl\xc4\x83direa Ambasadei SUA de la Bucure\xc8\x99ti \xc3\xaenc\xc4\x83 din perioada R\xc4\x83zboiului Rece. El \xc3\xae\xc8\x99i \xc3\xaent\xc3\xa2lne\xc8\x99te acolo o fost\xc4\x83 prieten\xc4\x83, Erica Long (Daryl Hannah), care trebuie s\xc4\x83-l ajute. Chiar \xc3\xaen acea zi, teroristul s\xc3\xa2rb Goran Mladinov (Adrian Pintea) organizeaz\xc4\x83 o ampl\xc4\x83 ac\xc8\x9biune militar\xc4\x83 \xc3\xaempotriva Ambasadei SUA din Rom\xc3\xa2nia, ucig\xc3\xa2nd mai mul\xc8\x9bi func\xc8\x9bionari americani \xc8\x99i lu\xc3\xa2nd 37 de ostatici printre care Erica. El ocup\xc4\x83 \xc3\xaentreaga cl\xc4\x83dire \xc8\x99i amenin\xc8\x9b\xc4\x83 cu uciderea c\xc3\xa2te unui ostatic dup\xc4\x83 fiecare or\xc4\x83, dac\xc4\x83 nu va fi eliberat colonelul Vojnovic \xc8\x99i adus cu un avion la Bucure\xc8\x99ti. Pentru a-\xc8\x99i ar\xc4\x83ta hot\xc4\x83r\xc3\xa2rea ferm\xc4\x83, el \xc3\xael ucide pe ambasadorul american Gannon (Mircea Bodolan) cu ajutorul unei bombe._NEWLINE_Tem\xc3\xa2ndu-se de posibilitatea ca terori\xc8\x99tii s\xc4\x83 afle de existen\xc8\x9ba bombei nucleare \xc3\xaen cl\xc4\x83direa ambasadei, consiliul militar de la Washington decide eliberarea colonelului Vojnovic \xc8\x99i trimiterea lui la Bucure\xc8\x99ti pentru a-i scoate astfel pe paramilitarii s\xc3\xa2rbi din cl\xc4\x83dire. Din p\xc4\x83cate, un gardian croat de la Tribunalul Penal Interna\xc8\x9bional pentru fosta Iugoslavie \xc3\xael ucide pe Vojnovic, iar americanii g\xc4\x83sesc o sosie \xc3\xaen persoana unui buc\xc4\x83tar italian pe nume Borghelli. \xc3\x8entre timp, \xc3\xaen cl\xc4\x83direa ambasadei, Steve Mitchell \xc8\x99i sergentul Tim Nakajima (Radmar Agana Jao) au reu\xc8\x99it s\xc4\x83 scape de capturare \xc8\x99i, prin organizarea unei ambuscade, au eliberat-o \xc8\x99i pe Erica. Cei doi agen\xc8\x9bi americani vor s\xc4\x83 ajung\xc4\x83 \xc3\xaen subsolul unde se afl\xc4\x83 bomba \xc8\x99i s-o dezamorseze, dar lucrurile se complic\xc4\x83 dup\xc4\x83 ce Chris (Jeremy Lelliott), fiul \xc3\xaen v\xc3\xa2rst\xc4\x83 de 14 ani al lui Steve Mitchell, este capturat de terori\xc8\x99ti \xc8\x99i amenin\xc8\x9bat cu uciderea. Steve \xc8\x99i Erica organizeaz\xc4\x83 o nou\xc4\x83 ambuscad\xc4\x83 \xc8\x99i reu\xc8\x99esc s\xc4\x83-l elibereze, sco\xc8\x9b\xc3\xa2ndu-l din imobil cu ajutorul sergentului Nakajima._NEWLINE_Timpul trece, iar terori\xc8\x99tii ucid c\xc3\xa2\xc8\x9biva ostatici. Americanii \xc3\xael trimit pe generalul Buck Swain (Tom Berenger) pentru a negocia cu Goran, cu care fusese coleg la cursurile CIA de la Fort Bragg. Mladinov \xc3\xae\xc8\x99i d\xc4\x83 seama \xc3\xaens\xc4\x83 c\xc4\x83 Vojnovic nu se afl\xc4\x83 \xc3\xaen avionul trimis la Bucure\xc8\x99ti \xc8\x99i c\xc4\x83 este vorba de o sosie. \xc3\x8entre timp, Steve \xc8\x99i Erica au reu\xc8\x99it s\xc4\x83 ajung\xc4\x83 la subsol prin canalul de ventila\xc8\x9bie; \xc3\xaen loc s\xc4\x83 dezamorseze bomba, Erica porne\xc8\x99te ceasul, iar Steve \xc3\xae\xc8\x99i d\xc4\x83 seama c\xc4\x83 ea era omul de leg\xc4\x83tur\xc4\x83 al lui Goran din interiorul ambasadei. Agenta american\xc4\x83 cere transferarea \xc3\xaen contul ei a sumei de 25 de milioane de dolari pentru a dezamorsa bomba, \xc3\xaenvinov\xc4\x83\xc8\x9bindu-i pe terori\xc8\x99ti c\xc4\x83 au pornit ceasul. Goran sose\xc8\x99te \xc8\x99i el la subsol, dar este \xc3\xaempu\xc8\x99cat de Erica. Ea fuge, dup\xc4\x83 ce-l leag\xc4\x83 pe Steve cu c\xc4\x83tu\xc8\x99ele de un scaun. \xc3\x8entre timp, o ac\xc8\x9biune a unei trupe americane de comando se termin\xc4\x83 tragic, ei murind la trecerea printr-un c\xc3\xa2mp minat._NEWLINE_Generalul Swain decide s\xc4\x83 ia ambasada cu asalt, iar terori\xc8\x99tii sunt uci\xc8\x99i \xc3\xaen timpul ac\xc8\x9biunii militare. Steve cere s\xc4\x83 i se permit\xc4\x83 s\xc4\x83 scoat\xc4\x83 el focosul bobei, de\xc8\x99i ar urma s\xc4\x83 fie ucis de radia\xc8\x9biile emise. \xc3\x8en ultimul moment, Erica \xc3\xael sun\xc4\x83 \xc8\x99i \xc3\xaei spune codul pentru dezamorsarea bombei, afirm\xc3\xa2nd c\xc4\x83 i s-au transferat \xc3\xaen cont cele 25 de milioane de dolari. Steve reu\xc8\x99e\xc8\x99te astfel s\xc4\x83 dezamorseze bomba \xc8\x99i iese teaf\xc4\x83r din cl\xc4\x83dire.\n_START_SECTION_\nProduc\xc8\x9bie\n_START_PARAGRAPH_\nScenariul filmului a fost scris de Robert Boris, Mark Amin, Kevin Bernhardt \xc8\x99i Sam Bernard, dup\xc4\x83 un subiect de Mark Amin . Filmul a fost regizat de regizorul chileano-german Gustavo Graef-Marino \xc8\x99i produs de Peter Abrams, Robert L. Levy \xc8\x99i Natan Zahavi pentru studiourile Tapestry Films \xc8\x99i Trimark Pictures. Coproduc\xc4\x83tori au fost Peter Bandera, Jonathon Komack Martin \xc8\x99i Darin Spillman. Consilier militar a fost generalul de divizie Vasile Mihalache._NEWLINE_Film\xc4\x83rile au avut loc \xc3\xaen Rom\xc3\xa2nia (la Bucure\xc8\x99ti), Italia (la Roma), Bosnia-Her\xc8\x9begovina, Croa\xc8\x9bia \xc8\x99i Muntenegru , \xc3\xaencep\xc3\xa2nd din 3 octombrie 1998. Colaboratorul rom\xc3\xa2n al companiilor produc\xc4\x83toare a fost Castel Film. Film\xc4\x83rile s-au desf\xc4\x83\xc8\x99urat cu sprijinul Ministerului Afacerilor Interne al Rom\xc3\xa2niei, Administra\xc8\x9biei Patrimoniului de Stat, Inspectoratului General al Poli\xc8\x9biei - Poli\xc8\x9bia Rutier\xc4\x83, S.C. TAROM S.A., Colegiului \xe2\x80\x9eSf\xc3\xa2ntul Sava\xe2\x80\x9d, Hotelului Ath\xc3\xa9n\xc3\xa9e Palace Hilton din Bucure\xc8\x99ti, al U.S. Marine Corps/Detachment Comander, sergentul Miguel A. Danzot, Sydney Bar & Grill, Fernando Bandera \xc8\x99i Rina Zahavi._NEWLINE_Muzica a fost compus\xc4\x83 \xc8\x99i dirijat\xc4\x83 de Terry Plumeri. O serie de imagini adi\xc8\x9bionale au fost filmate de Vivi Dr\xc4\x83gan Vasile. Cascadoriile au fost coordonate de Justin Lundin, efectele speciale de Ionel Popa, iar efectele pirotehnice de Lucian Iordache.\n_START_SECTION_\nRecep\xc8\x9bie\n_START_PARAGRAPH_\nPremiera filmului a avut loc \xc3\xaen mai 1999 la Festivalul de Film de la Cannes. Premiera TV \xc3\xaen SUA a avut loc la 17 decembrie 1999. Motto-ul filmului a fost \xe2\x80\x9eWho knows the truth? Who can be trusted? Who can stop the countdown?\xe2\x80\x9d_NEWLINE_Criticul Tudor Caranfil a dat filmului trei stele din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eUn desant al organiza\xc8\x9biei de eliberare a Serbiei ia cu asalt Ambasada bucure\xc8\x99tean\xc4\x83 a USA \xc8\x99i, ca ostatici, pe supravie\xc8\x9buitorii din incinta ei. Washingtonul e cu at\xc3\xa2t mai alarmat cu c\xc3\xa2t, \xc3\xaen epoca \xe2\x80\x9er\xc4\x83zboiului rece\xe2\x80\x9d \xc3\xaen subsolurile cl\xc4\x83dirii a fost ascuns\xc4\x83, conform unor cutume diplomatice insolite, o bomb\xc4\x83 nuclear\xc4\x83 pentru \xe2\x80\x9ezile negre\xe2\x80\x9d. Dac\xc4\x83 terori\xc8\x99tii ar pune m\xc3\xa2na pe ea, ar rezulta un adev\xc4\x83rat genocid. Dar, din fericire, dup\xc4\x83 exemplul lui Bruce Willis \xc3\xaen Die Hard, \xc3\xaei \xc8\x9bin piept \xc8\x99i-i \xe2\x80\x9edovedesc\xe2\x80\x9d un trio format dintr-o delicat\xc4\x83 ata\xc8\x99at\xc4\x83 diplomatic\xc4\x83, un informatician \xc8\x99i fiul s\xc4\x83u, un brav \xc8\x99i recalcitrant adolescent. Ac\xc8\x9biunea e disipat\xc4\x83 \xc3\xaen multe col\xc8\x9buri de lume, cu film\xc4\x83ri la Washington, Haga (Tribunalul Interna\xc8\x9bional), Roma dar, dup\xc4\x83 cum o impunea locul \xe2\x80\x9ecrimei\xe2\x80\x9d principalul platou de filmare e Bucure\xc8\x99tiul, cu \xe2\x80\x9eCasa Poporului\xe2\x80\x9d, vechea Po\xc8\x99t\xc4\x83, Palatul CEC \xc8\x99i alte cl\xc4\x83diri istorice. Thrillerul e corect f\xc4\x83cut, riguros dezvoltat \xc8\x99i bine jucat, Adrian Pintea tras\xc3\xa2nd portretul credibil al unui fanatic crescut, de altfel, la \xc8\x99coala CIA. O legiune de al\xc8\x9bi actori rom\xc3\xa2ni \xc3\xael \xc3\xaenconjoar\xc4\x83 (\xc3\xaentr-un plan poate fi recunoscut\xc4\x83, dup\xc4\x83 o \xe2\x80\x9eat\xc3\xa2t de \xc3\xaendelungat\xc4\x83 absen\xc8\x9b\xc4\x83\xe2\x80\x9d de pe platouri, Adela M\xc4\x83rculescu), iar \xe2\x80\x9ecarnea de tun\xe2\x80\x9d o formeaz\xc4\x83 cascadorii rom\xc3\xa2ni care \xc3\xae\xc8\x99i arat\xc4\x83 limitele interpretative: \xe2\x80\x9emor\xe2\x80\x9d, to\xc8\x9bi, scutura\xc8\x9bi de acelea\xc8\x99i spasme epileptice care provoac\xc4\x83 mai degrab\xc4\x83 hazul dec\xc3\xa2t spaima. Coproduc\xc4\x83torul rom\xc3\xa2n pare a fi \xc3\xaentreprinz\xc4\x83torul concern Media Pro care nu pierde ocazia, \xc3\xaen cea mai tensionat\xc4\x83 secven\xc8\x9b\xc4\x83, de a face publicitate promptitudinii jurnalului PRO TV.\xe2\x80\x9d'